LidanRubinov/Halacha-QA huggingface dataset:
שאלה: כשרות דג חרב: האם דג-חרב (swordfish בלועזית) כשר?
תשובה: אני יודע שהיה על זה בעיה באמריקה ואינני זוכר מה הכריעו בזה. בינתיים, תימנע מלאכול.
שאלה: גיורת שאינה שומרת מצוות: האם אישה גויה שעברה את כל תהליך הגיור וקיבלה אישור אך ברגע שקיבלה את האישור לא נישארה שומרת מצוות אלא חילונית לכל דבר האם נחשבת עדיין יהודיה, מה הדין?
תשובה: גר המתגייר, מתגייר על מנת לקיים תורה ומצוות באמת ובתמים, ואם הגר מלכתחילה לא התכוון כלל לשמור תורה ומצוות אין גירותו גירות כלל.
שאלה: התרת נדרים על נר נשמה: נדרתי נדר להדליק נר נשמה בכל ערב שבת לצד נרות שבת, ויותר מאוחר התברר לי שיש איסור לערב עצב, שזה פוגם בקדושת השבת כך שהפסקתי. כיום אני ממשיכה להדליק נרות שבת. מה לעשות בנידון, האם הנדר תופס עדיין היות וזה שבת כך שאני צריכה התרת נדרים, מה הדין במקרה הזה?
תשובה: במקרה הזה הנדר חל, לכן את צריכה לעשות התרת נדרים, תלכי לרב המקומי והוא יתיר לך הנדר.
שאלה: קטורת ביום הכיפורים: אם כתוב שיש 365 מנים וכל יום יש מנה אחר וביום הכיפורים מוסיפים עוד 3 מנים אז זה אומר שביום הכיפורים יש 4 מנים, ואם כן אז יש שניים בבוקר?
תשובה: ביום הכיפורים מקטיר הכהן הגדול חצי מנה קטורת בבוקר וחצי מנה בין הערביים כבכל יום, ויש עוד שלושה מינים יתרים שאותם מכניס הכהן הגדול לקודש הקודשים וחופן בידין מהם ומקטיר בתוך קודש הקודשים.
שאלה: קשר לפני שבע שנות צבא: אני נוהג להתנדב מדי שבוע יחד עם חבריי במקום מסוים ובתחילת השנה שיבצו אותי להיות אחראי במקום מסוים וגיליתי שיחד איתי מתנדבת שם גם בת שירות (בשנה ראשונה) ויבחד עם אישה מבוגרת שהיא האחראית הראשית אנחנו עוזרים לקבוצת חניכים בעלי פיגור. בשבועות הראשנים להתנדבותי לא יצרתי שום קשר משום סוג שהיא עם בת השירות אך עם הזמן התחלנו לדבר פה ושם על נושאים כללים, והשיחות היו מהנות מאוד, משבוע לשבוע כשהגיע הזמן ללכת הייתי נעשה עצוב מאוד והיה מקנן בי רצון עז להשאר גם אם זה אומר לשבת שם עם סרט על העיניים,פשוט להיות לידה. בשנה הבאה אי"ה אני אמור להתגייס למסלול מסויים בצה"ל שהוא קרבי ובנוסף על כן אורכו 7 שנים, ועל כן היציאות לבית לפחות לפחות בשנים הראשונות הן פעם בחודש!, החשש שלי הוא (ואני יוצא מנק הנחה שיהיה קשה מאוד למצוא מישהי רצינית במהלך השירות) שיש לי עכשיו משהו טוב ביד ואני עלול לפספס אותו. יש לציין שכל מה שדיברנו היו דיבורים כשרים בלי שום סטיות מדיבורים בעלמא. האם מותר לנסות ולקדם את הקשר לאן שהוא, כשאני אומר לקדם אני מתכוון לקשר רציני למטרות רציניות. האם מותר לפחות להשאיר אותו "על אש נמוכה" ורק לשמור עליו כפי שהוא?
תשובה: להערכתי אי אפשר לשמור על הקשר לאורך שנים רבות ללא חתונה. ניתן במידה מסויימת למשוך אותו. אולם אל תשלה את עצמך שזה יהיה בריא למשוך אותו לאורך שנים. ההצעה שלי היא שקודם תחליט בעצמך אם אתה מסוגל להתחתן נאמר תוך שנה. אם כן תשוחח עם הבחורה ותראה אם זה שייך מבחינתה. אם כן תפתחו את הקשר וביחד תתמודדו עם הנתונים שדיברת עליהם. ובהצלחה.
שאלה: תרומות ומעשרות בעץ הפיטנגו: קטיפת פירות הפיטנגו בתקופה זו פטור מתרומות ומעשרות, עקב השמיטה, או חייב?
תשובה: וברכת ד' הפיטנגו נחלקו במעמדו האם הוא עץ או ירק, בכל אופן הגדל כעת יש בו קדושת שביעית, ופטור מתרו"מ, אלא א"כ הוא היתר מכירה שלקיטתו על ידי ישראל, שאז חייב בתרו"מ בלא ברכה. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: האם ניתן לברך ביד שמאל?: היד החזקה שלי היא יד שמאל, ואני איטר יד. כל פעם שאני בא לברך על פרי או מזון מסוים אז מעירים לי ואומרים לי להחזיק אותו ביד ימין. האם יש איסור לברך עם יד שמאל למרות שאני איטר?
תשובה: אין שום איסור לברך כאשר מחזיקים הפרי ביד שמאל אע"פ שודאי עדיף להחזיק הפרי בימין שכל פניותיך יהיו לימין.
שאלה: כספי תרומה המיועדים לשדרות: נאסף סכום כסף למען תושבי שדרות. ניסינו למצוא גוף ארגון מסויים שפועל בשדרות או למען שדרות, וברוך ה אף אחד לא צריך. אומרים שאין באמת צורך מכיוון שפשוט שוחים בכסף. הבעיה היא שכל התורמים ידעו שזה למען תושבי שדרות. מה אפשר לעשות עם הכסף, האם מותר לתרום את הכסף לשכונה מסויימת בשדרות שרוצים לחזק בה את המסורת והיהדות? (לא ניתן ליצור קשר עם התורמים השונים לבקשת אישורם)
תשובה: אין ספק שכל מה שיתנו יותר זה יעזור. אני יודע שיש שם מוסדות חינוך כמו ישיבת הסדר, שלוחה, גרעין תורני, ואין לי ספק שכל מה שיתנו ויתרמו להם, זה יכול לשפר את מעמדם, והם יוציאו את זה לצרכי חינוך.
שאלה: קניה בשנת אבל: האם מותר לי בשנת האבל לקנות לעצמי מצלמה לשם תחביב, וגם בע"ה אני אעשה קורס צילום ואני צריכה אותה? והאם מותר לי לקנות רכב (לא למשפחה אלא לעצמי -- לא נצרך במיוחד אלא יותר לשם הנאה ויעילות)?
תשובה: לאחר שלשים יום כשיש צורך בקניית מוצרים לפרנסה וכדו' מותר.
שאלה: "לא ילבש" בסידור זקן: האם מותר לגבר לסדר את זקנו ע"י פינצטה או שעוה הכוונה היא דרך סידור הזקן ולא בהכרח הורדת ניוול או שיש בזה משום "לא ילבש"?
תשובה: לעניות דעתי יש בזה משום לא ילבש שכן פועלה זו מיוחדת לנשים היא.
שאלה: דיני אבלות בשנה ראשונה לנשואין: אח של בעלי נפטר היום. התחתנו לפני כשנה האם מותר להיות בהלוויה? מה דיני האבלות לגבי חתן וכלה בשנת נשואין ראשונה?
תשובה: ראשית, אנו משתתפים בצערכם. יהי רצון שלא תדעו עוד צער. אין שום הגבלה החלה על חתן וכלה בשנתם הראשונה בכל דיני האבלות הנהוגים. הרב שמואל הולשטיין
שאלה: הלכות ברכות בלידה: בלידה הקודמת חוברתי לאפידורל ולכן הייתי מרותקת למיטה. את השתן הוציאה לי המיילדת באמצעות צינור. בזמנו לא ידעתי כיצד לנהוג ולכן אני שואלת כעת: 1. במהלך הלידה אסור לאכול אבל מותר לשתות- האם אני יכולה לברך שהכל וברכת בורא נפשות בזמן הזה שהרי לא נטלתי ידיים? מה לעניין אמירת תהילים, תפילות והחזקת סידור ספרי קודש? מתי מברכים אשר יצר על כל הפעמים? 2. מה קורה כאשר אני עם אפידורל ומחוברת לזונדה במשך כל הזמן הזה לגבי הברכות הנ"ל? 3. בעלי שהה בחדר הלידה יחד איתי אך ישב מאחורי וילון שהסתיר הכל וראה רק את ראשי. האם מותר לו להתפלל, ללמוד תורה בזמן הזה שמטפלים בי כנ"ל? עד מתי יכול להמשיך?
תשובה: 1. מותר לומר תהילים ולברך אם צריך. 2. לאחר כל פעם שאת מרגישה שהוצאת שתן, ואם אינך מרגישה כלל תברכי בסוף הלידה על הכל. 3. כן אם המקומות הצנועים מכוסים.
שאלה: כתיבת שם על כסא בבית הכנסת: ביישוב שלנו יש בית כנסת אחד בלבד. רוב הציבור ביישוב לא מגיעה לבית הכנסת במשך השנה ורק בבר מצוה של הבן מגיעיה המשפחה, כמו כן ביום כיפור. כעת אנו עומדים להכנס לבית כנסת חדש ומבקשים לגייס כסף מהציבור לרכישת ריהוט וכיסאות. מחצית מציבור המתפללים מבקשים לרשום שם בתמורה לסכום שיגבע לכל מתפלל ומחצית שניה מתנגדים לרישום שמות בכדי לקרב את הציבור שלא מגיע בד"כ לבית הכנסת. 1) מה דעת הרב בנושא? 2) האם ההלכה דנה בנושא?
תשובה: בהרבה מקומות נוהגים שאנשים קונים מקומות, ויש חלק מהיישובים שבהם לא קונים מקומות. אבל תמיד משאירים מקומות בשביל אורחים או תיירים שבאים. מי שלא קנה או שאין לו עניין לקנות, בא לבית הכנסת רק ביום כיפור, נשריין לו מקום. אבל מי שרוצה לקנות מקום בבית הכנסת, בגלל החשש שזה ירחיק או יקרב אנשים לבית הכנסת, אינני חושב שצריך להימנע מזה.
שאלה: להעביר מפה לפה: האם אדם שאוכל בשרי, יכול להעביר לחברו מכוסו כשהשני אכל חלבי, ואם זה בקש?
תשובה: גם אם חבירו ביקש אין להעביר לו שמא יש שאריות בשר בכוס והחבר יאכל בשר עם חלב.
שאלה: פניה להוצאה לפועל: אנחנו זוג צעיר - לפני החתונה הזמנו מיטה מחברה גדולה בעלות של 2700 ש"ח. בערך כשבוע לפני החתונה הגיעו המיטות אך זה לא היו המיטות שהזמנו אלא מיטות בסיגנון אחר שאיננו יכולים להשתמש בהם. כשראינו שזה לא המיטה הנכונה התקשרנו לחנות לבטל את ההזמנה לאחר דין ודברים הם ביטלו את ההזמנה אך גבו כ-1000 ש"ח לאחר ביטול ההזמנה. ביקשנו שיחזירו את מה שגבו ושיתנו לנו פיצוי על עגמת הנפש הרבה (בשבוע של ה 7 ברכות לא היתה לנו מיטה וישנו על מיטות ברזל פשוטות שקיבלנו מההורים) הם החזירו את ה 1000 ש"ח לאחר כחודשיים אך לא נתנו לנו פיצוי שום דבר. הלכתי לרב לשאול אותו האם אני יכול לתבוע אותם בבית משפט לתביעות קטנות הרב אמר שאני אבקש מהם להתדיין בבית דין רבני ואם הם יסרבו אז ללכת לבית המשפט (אני הבנתי שבתביעות קטנות זה אך ורק על פי שיקול דעת השופט ולא על פי חוק מסויים) תבענו אותם על סך 7000 ש"ח בעקבות עגמת הנפש הרבה. במשפט לא בא אף נציג מהחברה והשופטת פסקה שישלמו לנו 4000 ש"ח ועוד 500 ש"ח אם יאחרו לשלם. פנינו אליהם עם פסק הדין והם לא שילמו. האם מותר לפנות להוצאה לפועל, האם נהגנו כשורה?
תשובה: ראשית נקדים שלא נעסוק כאן בעניין ה"מקח טעות" שנעשה בקניית המיטות מכיוון שלבסוף החברה החזירה את מלא הסכום שניתן עבור המיטות ובזה הסתיים פרק זה. אך יש לדון בשני נושאים האחד ההליכה לבית משפט שלא דן עפ"י דיני תורה והשני תביעת העגמת נפש. א. בשולחן ערוך חושן משפט (סימן כו סעיף ב) כתוב: ".ובעל דינו אלם ואינו יכול להציל ממנו בדיני ישראל יתבענו לדייני ישראל תחילה אם לא רצה לבא נוטל רשות מבית הדין ומציל בדיני הגויים." אם כן, לכאורה צריך לפנות לבי"ד ולקבל רשות לתבוע אך כתבו האחרונים שאם יש אומדן חזק שהם לא יגיעו לבי"ד אזי אפשר לדלג על שלב זה, מה גם שכיום בי"ד בעצמו בתביעה נגד חברות גדולות או חברות ממשלתיות שאינם יכולים להתדיין בבי"ד מפנה להתדיין בבתי משפט (כמובן שאין זה מצב רצוי ואנו מתפללים כל יום להשיבה שופטיך כבראשונה ונזכה להתדיין בדיני תורה כדת משה וישראל) ועיין ב"כסף הקדשים על סי' כ"ו אם כן כנראה שבמקרה שלכם לא פעלתם נגד הדין. ב. עגמת נפש הרי היא כאונאת דברים שהיא איסור חמור אך אין מוציאים ממון בדיני אדם בגינה וממילא לכאורה אין מקום לתביעה כזאת אפילו בערכאה שאינה דנה עפ"י דיני תורה (עיין חושן המשפט סימן רכ"ח סעיף א  ו ) אמנם ישנו צד לומר שאין כאן דיון באי הליכה בדיני תורה מכיוון שאפשר לומר שכל בעל עסק רשמי אשר מקבל רשות מהרשויות הנוגעות בדבר להפעיל את העסק שלו הרי הוא מתחייב להתנהג במשא ומתן שלו עפ"י מנהג המדינה וממילא אם נאמר שכיום במדינה נהוג לפצות במקרים כאלו על הצער ועגמת הנפש אשר נגרמה כאן ע"י החברה אזי אפשר לגבות את העגמת נפש אשר ביהמ"ש חייב את החברה. אך מכיוון שהדבר אינו מקובל על כל הפוסקים נראה שלמעשה בשביל לצאת מכלל כל ספק עליכם לפנות אל חברת הרהיטים עם פסק הדין שבידכם ולהציע להם פשרה כל שהיא (50 50 או 60 40 וכו') ובכך לסיים את המקרה שלכם על הצד הטוב ביותר ובהסכמת שני הצדדים הרב יהודה אודסר
שאלה: מלכות שלמה: בספר מלכים א פרק א מתואר תהליך משיחת שלמה והמלכתו למלך. בתחילת התהליך הצטיירה לי מהפסוקים דמותו של שלמה כאדם שקט וצנוע שנותן לאימו לטפל בענייניו. בן אדם שעומד להיות מלך, אפשר לצפות ממנו שילך בעצמו לדוד וימחה על מעשי אדוניהו. ובסוף הפרק לפי תגובתו של אדוניהו "ויחזק בקרנות המזבח", מצטייר לי שלמה כשליט מנהיג וחזק. האם באמת יש משמעות לאיך שהצטיירה לי דמותו של שלמה בתחילת הפרק ובסוף הפרק?
תשובה: שלמה היה בן 12 כשמלך ובוודאי שעבר איזה שהוא שינוי נפשי כשהתחיל למלוך. כשאדניה התנשא למלוך היה כאן סכנה לשלמה ולאמו, שהרי מלך חדש ינסה למנוע מטוענים אחרים לכתר למלוך בכל האמצעים המותרים. אולם לבת שבע היתה טענה חזקה, הבטחה אישית מדוד המלך ששלמה ימלוך, ההבטחה כנראה לא הייתה מפורסמת לכולם ולכן אדניה חשב שהוא יכול למלוך. זה לא ששלמה נתן לאמו להוביל את העניינים אלא שלא שייך שהוא יתערב בהבטחה בין דוד אביו לבת שבע אמו. נתן הנביא (הוא שכנע את בת שבע ללכת לדוד המלך) הרוצה שהתהלכים האלוקיים ימשיכו מתערב אצל דוד לטובת שלמה. לאחר המלכתו דוד מצווה את שלמה כיצד למלוך ושיש לתת פרס לתומכים (ברזילי הגלעדי לדוגמא) ועונש למתנגדים (יואב ושמעי בן גרא) ושלמה מבין שמלך צריך לשלוט גם תקיפות. שינוי נוסף שעבר שלמה הוא חלום גבעון. שלמה מבקש מהקב"ה שיתן לולב לשפוט את העם ומקבל במתנה מאת ה' את היכולת למלוך.
שאלה: למה למלך מותר פילגש?: הרבה מצוות ישנם בהלכה היהודית ורוב רובם המוחלט תמיד הסתדרו לי בבחינה הגיונית ומוסרית כאחת, חוץ מאחת שנתקלתי בה לאחרונה: מדוע ההלכה מתירה למלך לקחת פילגש, מה עם אישתו, הרי הדבר עלול לגרום לה צער רב ולפגוע בה?
תשובה: איני מבין מדוע הינך שואל רק על פילגש, הרי לפי דין תורה ניתן לקחת שתי נשים והרי לקיחת האישה השניה יש בה פגיעה באישה הראשונה? סדר החיים שהיה בידי קדם כנראה שונה ממה שאנו רגילים. כשאישה מתחתנת היא מודעת לכך שהיא לא תהיה האישה היחידה. היא מתחתנת על דעת זה שהאיש יכול ליקח עוד אישה. יתכן שגם מדין תורה מדובר רק על היתר ולא על המלצה או על דרך אידאלית. יתכן שמערכות היחסים בין האיש לאישה בזמנים קדמונים היה שונה. הפער בין האיש לאישה היה כל כך גדול כך שאיש אחד יכל להכיל ולתת מזון נפשי למספר נשים. ב"ה היום אנו בעולם שהנשים התקדמו והתפתחו והיום אנו לא יכולים להבין כיצד יתכן שיהיה איש שיוכל לתת מזון רוחני נפשי לשתי נשים. כל המציאות של שתי נשים לאיש נראית לנו כדבר שפוגע בצורה מהותית ביכולת ליצור זוגיות ומערכת יחסים טובה ובריאה. באופן כללי נראה שזה נובע מהתקדמות האנושות. אולם יתכן שיש גם כאן נסיגה של האנושות. אולי יש כאן בשורה על מעלתה של האישה בדורנו. אולם מה על העוצמות של האיש שיכולים לתת מזון רק לאישה אחת? כשמדובר על מלך ודאי שמדובר על אישות יוצאת דופן שיכולה להשפיע מעצמה לכל העם. יתכן שזה גם בה לידי ביטוי במערכות היחסים האישיים של המלך שיש בכוחו להכיל מספר נשים. ודאי שהיום לאחר חרם דרבינו גרשום אנו נראה זאת כרקבון משפחתי אם לאיש יהיו שתי נשים. היום כלל אסור לחשוב בכיוון מעין זה.
שאלה: זימון עם שניים שאכלו מזונות: האם שניים שאכלו מזונות מצטרפים לענות לזימון לאדם אחד שאכל לחם?
תשובה: אם שניים לא אכלו לחם, לרוב אי אפשר לזמן.
שאלה: חלה בסעודה בשרית וחלבית: 1. ביום שישי אנו מקדשים על החלה ואוכלים ארוחה בשרית. האם למחרת בבוקר ניתן לאכול מאותה חלה מה שנשאר בארוחת הבוקר החלבית? 2. האם חלה שקונים ממאפיה בסופר, שהיא בחזקת חלבית, ניתן לאכול איתה ארוחה בשרית? 3. האם בשולחן שאוכלים ארוחה בשרית ניתן לאכול לאחר 6 שעות ארוחה חלבית רק בניקוי רגיל של השולחן?
תשובה: 1. אם החלה הייתה על השולחן וכל אחד יכל לגשת אליה (ואולי ידין מלוכלכות בבשר) או שאולי נשפך עליה משהו בשרי אין לאוכלה למחרת בארוחה חלבית. אפשר לחתוך כמה פרוסות ולשים על השולחן ואת עיקר החלה להשאיר בצד כך שלא יהיה חשש שנגע בה משהו בשרי. 2. למה הכוונה "בחזקת חלבי"? חלה פרווה שנאפתה בתנור חלבי (ללא שאריות חלב) שהוא בן יומו, כלומר שאפו בו חלב בעשרים וארבע שעות האחרונות, לדעת האשכנזים אין לאוכלה עם בשר ולספרדים מותר. חלה חלבית אין לאוכלה אם לא ניכר שהיא לא חלה רגילה. 3. כן.
שאלה: למה מכת בכורות?: הגננת בגן של בתי נשאלה על ידי הילדים בגן מדוע המכה העשירית שהכה הקב"ה את המצרים במצרים נקראת מכת "בכורות" (בלשון רבים נקבה), ולא מכת "בכורים" (לשון רבים זכר"). שהרי, למיטב ידיעתי הקב"ה הכה בכורים שהם זכרים. הגננת הפנתה את השאלה אלי?
תשובה: בעברית הסיומת של "ות" אינה מעידה בהכרח על לשון נקבה כמו: חלונות שולחנות כסאות. גם המסכת העוסקת בהלכות בכור נקראת בכורות למרות שהמדובר בזכרים בלבד.
שאלה: יישור שינים בשבת: בחור שיש לו טבעות בשיניים ויש שתי גומיות בצדדים שמחברות את הטבעות העליונות עם התחתונות. יש צורך להחליף גומיות בכל 24 שעות, האם מותר להחליף אותם בשבת, או שזה בגדר מתקן כלי שהרי כל מטרתן של הגומיות לסייע לתהליך יישור השיניים. גם אם נאמר שזוהי פעולה שאינה ניכרת - הרי אחרי הכל היא מהווה תהליך חשוב ביישור השיניים?
תשובה: אכן יש ביישור שיניים מעין מלאכת בונה ולכן רצוי להדביק את המיישר לפני שבת ובמוצ"ש ולא בשבת עצמה.
שאלה: בדיקת נידה ממוחשבת טכנולוגית: במידה ונאגד רב ואיש עיבוד תמונה, ומתוך הרבה מאד עדים יחליטו איזו גווני אדום מתאימים לדם נידה ואילו לדם טהור. האם דבר זה יוכל להוות תחליף לרב? הרי ידוע שפניה לאדם חיצוני הינה דבר מביך מאד, וסביר להניח שבציבור המסורתי השאיפה לפניה לדבר כזה תהיה עוד יותר נמוכה. אם במידה ותהיה התאמה של אלפי עדים לתוכנה כלשהי, ללא באגים, האם היא לא תהפוך במובן מסוים לגדר של שימוש רב לעניין זה, כך שלציבור שלא ישאל רב ניתן יהיה לתת (או לקנות) תוכנה זו?
תשובה: פסיקה על עד איננה רק שאלה של צבע אלא ראיה כוללת של מצב העד, ולכן כמו בכל תחום של פסיקת ההלכה לא ניתן להחליף רב חי שמכיר את המציאות עם מכשיר. צריך לדעת מתי ואיך להקל כשצריך. לגבי ציבור שאינו שואל רבנים, היום יש הרבה רבנים שמקבלים שאלות אנונימיות, דרך תיבת דואר וכד', ולכן יש הרבה יותר אפשרויות לשאול מבעבר, והציבור כן בא ושואל.
שאלה: בני-יהודה ובני-ישראל: "א והיה מספר בני-ישראל, כחול הים, אשר לא-ימד, ולא יספר והיה במקום אשר-יאמר להם, לא-עמי אתם, יאמר להם, בני אל-חי. ב ונקבצו בני-יהודה ובני-ישראל, יחדו, ושמו להם ראש אחד, ועלו מן-הארץ: כי גדול, יום יזרעאל. ג אמרו לאחיכם, עמי ולאחותיכם, רחמה. ד ריבו באמכם, ריבו--כי-היא לא אשתי, ואנכי לא אישה ותסר זנוניה מפניה, ונאפופיה מבין שדיה. ה פן-אפשיטנה ערמה--והצגתיה, כיום הולדה ושמתיה כמדבר, ושתה כארץ ציה, והמתיה, בצמא. ו ואת-בניה, לא ארחם: כי-בני זנונים, המה. ז כי זנתה אמם, הבישה הורתם: כי אמרה, אלכה אחרי מאהבי נתני לחמי ומימי, צמרי ופשתי, שמני ושקויי. ח לכן הנני-שך את-דרכך, בסירים וגדרתי את-גדרה, ונתיבותיה לא תמצא". על מה הכעס הזה ואל מי, מי זאת רוחמה, והבנתי שאנו בני ישראל בנים, אך של מי כבוד הרב?
תשובה: עד פסוק ג' אלו דברי נחמה, בהם הקב"ה אומר שבעתיד ישיבנו אליו ונקרא בני א-ל חי - בניו של הקב"ה. "אמרו לאחיכם עמי ולאחותיכם רחמה", הכוונה שבשמות אלו נקרא לעצמנו   עם ישראל, על שם שהקב"ה ירחמנו. מפסוק ד' חוזר הנביא לדברי תוכחה על כך שעם ישראל כעת עובד עבודה זרה. הרב יאיר וסרטיל
שאלה: פסקי הרב בהלכות ברכות: לאחרונה התחלתי ללמוד הלכות ברכות אך לצערי בספר בו אני לומד, כותב הספר, לא פוסק הלכה אלא מביא את כל הדעות. 1. מה הרב פוסק לגביי קביעות סעודה על מזונות, האם שאר המאכלים מצטרפים לשיעור קביעת סעודה לפת הבאה בכיסנין? 2. האם זה מיצטרף כשאוכל את הפת הבאה בכיסנין עם שאר המאכלים או אם אוכל את הפת הבאה בכיסנין ורק אח"כ אכל את הסלטים? 3. מה הרב פוסק לגביי ברכה אחרונה על משקה חם? (4 דק או ספק ברכות להקל) 4. מתי מילוי מזונות מיצטרף לשיעור? (שיעור כזית? לשיעור קביעת סעודה?) 5. מה הרב פוסק לגביי גלידה שבאה בתור קינוח בסעודה עם לחם.האם צריך לברך על הגלידה?(מאכל או משקה) 6. דבש שקרש עד שאינו טופח ע"מ להטפיח מה דינו? מאכל או משקה? 7. הרב פסק בעלון "מעייני הישועה" שעל שניצל בירכתו שהכול שציפוי המזונות לא העיקר אלא הבשר בשניצל הוא העיקר. הגמ במכת ביצה דף טז עמ א - טז עמ ב מדברת על כסא דהרסנא שהוא כמו שניצל דג עפ" פירוש רש"י. הגמ אומרת "מהו דתימא הרסנא עיקר קמ"ל קימחא עיקר"משמע מכאן שצריך לברך מזונות?
תשובה: 1. מאכלים אחרים מצטרפים לשיעור כדי שביעה. לענ"ד המזונות הם מעל 0  2. הסדר לא מעכב 3. על משקה רותח שלא ניתן לשתותו ברצף אין מברכים ברכה אחרונה 4. השאלה לא ברורה 5-6 כל מוצק הוא מאכל 7. כסא דהרסנא אינו שניצל אלא תערובת של דגים עם קמח.
שאלה: צדקה לאשה מבוגרת: יש אשה מבוגרת שמדי יום ששי יושבת על המדרגות ליד המכולת ומקבצת נדבות. אני בד"כ נותן לה חמשה שקלים. לאחרונה נוכחתי לדעת (וגם ראיתי) שהיא מבקשת מילדים לגשת למכולת ולקנות לה (מכספה) מים בבקבוק, דבר שאצלנו נחשב למותרות. האם אני רשאי לקחת זאת בחשבון כאשר אני מחליט אם לתת לה צדקה?
תשובה: כן. יש ביטוי בח "אין עני אלא בדעת"- אם היא מבזבזת כסף על מותרות, העוני שלה אינו בכסף אלא בדעת. צריך שמישהו ידריך אותה, שלא צריך לקנות מים בבקבוק וכו'.
שאלה: קורס מצילים שאינו נפרד: הנני מעוניינת בעז"ה לעבור בקיץ הקרוב קורס מצילים. הבעיה היא שלא מצאתי בכלל קורס מצילים שהוא נפרד. האם מותר להשתתף בקורס כזה, למטרת הצלת חיים, למרות שהוא אינו נפרד? ובנוסף, יהיו שם בעיות של צניעות, מה עלי לעשות אם כן?
תשובה: אל תשתתפי בקורס הזה. יש מקומות שלחצו והצליחו לארגן קבוצה נפרדת. אם תהיה קבוצה גדולה של בנים או בנות שידרשו את זה, מי שמארגן קורסים כאלה יארגן קורסים נפרדים. אדם לא צריך להכניס עצמו למצב של הצלת נפשות. זה כמו שנאמר של אדם ללכת לכתחילה ללמוד רפואה. מי שיש לו נטייה ילמד רפואה, אבל לא בגלל זה ידחה איסורים.
שאלה: קשר ללא הסכמת ההורים: התחלתי לצאת עם בחור ישיבה שבא מבית חרדי ואני באה מבית שלא דתי, וב"ה חזרתי בתשובה. ההורים שלו לא מרוצים מהקשר הזה מכיוון שההורים שלי לא דתיים, הבית לא דתי ושאבא שלי נוסע בשבת. האם זו סיבה ממש חשובה בשביל להפסיק קשר כזה שבע"ה יכול להגיע לחתונה? אני לא יודעת מה לעשות, האם להגיד לו להפסיק את הקשר הזה בשביל שלא יהיה סכסוך במשפחה?
תשובה: את לא צריכה להפסיק את הקשר אלא לשכנע את ההורים של הבחור שתוכלי לבנות בית שומר מצות. אשריך שחזרת בתשובה וגדולים בעלי תשובה חזקי ואמצי.
שאלה: שחיה לבת במעורב לצורך: לאחותי יש בעיה (קלה לדעתי) בגב והיא עקמת או משהו כזה. שחיה עוזרת לבריאותה. האם מותר לה לקנות מנוי לקיץ לבריכה מעורבת שם היא תכנס עם חולצה למים כמובן? נ.ב היא עברה בת מצווה כבר.
תשובה: זה בעיה. שתמצא מקום, אפילו בעיר סמוכה, שבו יש שעות בבריכה רק לבנות ותיסע לשם לשחות.
שאלה: מיקרוגל בשרי וחלבי: ראיתי כי הרב מתיר לחמם במיקרוגל חלבי ופרווה ללא מכסה ורק בשרי לכסות, אשמח להבין מדוע זה מותר לכתחילה, הרי כאשר המאכל הבשרי מכוסה (בכיסוי מיוחד למיקרו עם חורים עליו) הוא פולט טעם לתוך המקרוגל וטעם זה נכנס אח"כ לתוך המאכל החלבי?
תשובה: זה לא ממש כך. במיקרוגל רק האוכל מתחמם, והמתכת מצד עצמה לא מתחממת, רק בגלל האוכל. כמה שכבר יוצא החוצה, בשביל שהאדים יחזרו בחזרה, זה חששות רחוקים. בעיקרון זה נחשב מכוסה, ולא צריך לחשוש עד כדי כך. יתכן שעדיף להשתמש בכלי שאטום לגמרי, אם אפשר.
שאלה: עבודה יוצרת או לימוד תורה?: אני מתלבט בשאלה האם ללמוד לימודים אקדמיים ובכך להתפרנס בכבוד (ובנוסף לקבוע עיתים לתורה), ובכך אתרום לעם ישראל בפיתוח הארץ (עבודה יוצרת) וישאר לי, ככל הנראה רק מעט זמן ללמוד תורה, או שעדיף למצוא דרכים לעשות "כסף קל" כגון בחברות קבלן, מניות וכו ואז אעסוק רוב היום בלימוד תורה בישיבה, מה עדיף?
תשובה: מצות תלמוד תורה גדולה מאד וכל אדם מישראל צריך לשאוף להיות תלמיד חכם. ועל כן נכון להקדיש כמה שנים אחר הישיבה התכונית ללמוד תורה ואחר כך יש מקום לשקול במה לבחור וכל אחד צריך לבחור את המתאים לו לפי כשרונו ואופיו. והכל צריך להעשות לשם שמים. עם ישראל צריך גם אנשי מדע וגם אנשי תורה וגם עובדים בכל תחומי העשיה והיצירה.
שאלה: תשובה על שוגג במתן צדקה: לאחרונה, בעקבות לימוד של מצוות הצדקה, גילינו שבמשך תקופה ארוכה לא נתנו מספיק צדקה האם וכיצד עלינו להשלים את הסכום (יש לציין שאין לנו מעקב מדוייק על כלל ההכנסות בתקופה זו)?
תשובה: מה פירוש "לא נתנו מספיק"?! לצדקה אין שיעור. אמנם, אם אתם נוהגים לתת מעשר כספים, תעשו הערכה בערך כמה היה מגיע לאותה תקופה, ואם אתם יכולים לתת, תתנו, ואם לא, אתם פטורים.
שאלה: ד"ר שפרבר: יש ד"ר בשם דניאל שפרבר שהוציא לא מזמן ספר שבו הוא קורא לעליית נשים לתורה. ואף אותו אדם הוא רב של בית כנסת בשם "שירה חדשה" שבו נשים "עולות" לתורה ולחזנות אך יש שם מחיצה בין גברים לנשים והבמה בין שניהם, לכן יש לי מספר שאלות בקשר לכך: 1.האם מותר לנשים לעלות לתורה? 2.אם לא,מה היחס לספריו ופסיקותיו? 3.ומה היחס לבית כנסת שכזה?
תשובה: 1. בדורות שלנו לא נוהגים כך. תיאורטית, בתלמוד מוזכר שכן, אך למעשה בכל תפוצות ישראל משך כל הדורות, מקובל שיש עזרת נשים ונשים לא עולות לתורה משום גדרי צניעות. 2. צריך להסתייג מזה, זאת לא דרכה של תורת ישראל הנהוגה מדורי דורות. 3. אדם שיש בו יראת שמים אמיתית, ידיר את רגליו ממקום כזה. אלו דברים חדשים, הגובלים קצת עם רפורמה.
שאלה: נדר שלא להתחתן: לפני מספר שנים, יומיים לאחר שהתגרשתי, בהיותי בת 24 בלבד דיברתי עם רבנית ואמרתי לה שאני לא מתחתנת יותר. והיא הגיבה בזלזול באמרה: "כן, ר." מאז כל הזמן חזרתי על כך שוב ושוב על מנת "להוכיח" לה כי אכן התכוונתי לכך ואני עומדת בהבטחתי שלא להתחתן שוב. האם במידה וארצה להתחתן שוב אצטרך לעשות התרת נדרים? האם יש לעשות זאת לפני שאני מתכוונת לצאת?
תשובה: זה לא לשון נדר. זה כמו שאחד אמר "אני לא הולך לשם" ואחר כך התחרט ואמר שהולך לשם. גדר נדר זה כשאוסר על עצמו דבר או חפץ או שנשבע לעשות משהו. אבל כאן זה שום דבר.
שאלה: מקלחת אחרי טבילה לגברים: אני נוהג לטבול במקווה לכבוד שבת. האם יש בעיה עם מקלחת אחרי הטבילה? האם יש הבדל בין אשכנזים לספרדים? האם יש בכך עניין כלשהו?
תשובה: בתקופת ח אסרו להתרחץ אחרי הטבילה שמא יבוא אדם וחשוב כי הרחיצה היא המטהרת ולא יידע כי האדם קודם לכן טבל במקוה, ואף גזרו טומאה על המתרחץ. אולם היום אין דין זה נוהג, כפי שכל שאר דיני טומאה וטהרה אינם נוהגים (חוץ מאשר בין בעל לאשתו). אולם הספרדים הנוהגים כפי דעת המקובלים נוהגים גם בימינו שלא להתרחץ אחרי הטבילה. הרב שמואל הולשטיין
שאלה: אירוח מחלל שבת לליל שבת בלבד: אחי היקר נשוי טרי ושניהם לצערנו לא שומרים שבת. האם בליל שבת (שישי) מותר לנו לכתחילה להזמין אותו בידיעה תחילה שהוא חוזר לביתו עוד בשבת? אציין כי הוא גר במרחק שמאפשר לו ללכת ברגל אך הוא בוחר לבא ברכב. מצד אחד- אם ישאר בביתו אזי שבת כיום חול בעיניו! מאידך גיסא- אם אנו מזמינים אותם, הם מגיעים מערב שבת, שומעים קידוש, נוטלים ידיים, ברכות, זימון לאחר הארוחה, ושומע דבר תורה על השולחן, שיחה לאחר הסעודה, מלווה בפירות ושתיה חמה וברכות (!) מדובר בתלמיד חכם, שסטה מן הדרך לפני כעשור, ולא מן הנמנע שאם נדחה אותו מלבא הוא רק יתרחק יותר ויותר. כיצד עלינו לנהוג?
תשובה: אל תזמין אותם. אצלנו ביהדות יש לנו כלל, שהמטרה איננה מקדשת את האמצעים. גם אם אדם חותר למטרה מכובדת וטובה, צריך לעשות זאת בדרכים כשרות, אחרת, זה בחינת "מצווה הבאה בעבירה". אצל הקומוניסטים כל מטרה מקדשת את האמצעים, אך ביהדות זה לא כך. למרות שיצא מזה דברים טובים, זה לא אומר שמותר לנו בדרך לדרוך ולרמוס דברים אחרים.
שאלה: אי הצלחה בלימודים: אני לא מצליח במקצוע שהוא ממש חשוב (מתמטיקה), לקחתי שיעורים פרטיים, כמובן זעקתי להקב"ה שיעזור לי והתפללתי בכוונה חונן הדעת ובכל זאת אני לא מצליח. האם זה סימן מהקב"ה שאני צריך לוותר ואני אף פעם לא יצליח במקצוע זה, למה הוא לא נותן לי להצליח?
תשובה: איננו יודעים את חשבונו של ה' למה וכמה אנו צריכים להתאמץ בכל דבר, ולמה אחד ניחן ביותר כישרון מחברו וכו' וכו'. מה שאנו יודעים הוא כי על האדם בעולם הזה להתאמץ ככל יכולתו להצליח. עליך מוטל להשתדל בכל הכח להצליח ובעז"ה ה' יראה את מאמציך הממושכים ויסייע לך מלמעלה. וככל שהאדם מתאמץ יותר למטה כך בסופו של דבר ה' מסייעו מלמעלה. הרב שמואל הולשטיין
שאלה: לשמור על טהרה בדרך להר הבית: אחרי שטבלתי בשביל לעלות להר הבית נסעתי באוטובוס. האם הכיסא באוטובוס מעביר לי טומאה?
תשובה: אפילו אם מעביר טומאה, לעניין זה הטבילה מועילה. בלאו הכי, אנו היום טמאי מתים, הטהרה שאדם טובל לא מטהרת אותו לגמרי.
שאלה: הפרש במחירי טיסה: אני מסיים השנה שליחות חינוכית בחו"ל. כחלק מהחוזה, הוסכם שביה"ס משלם על כרטיסי הטיסה חזרה לארץ, ואכן לאחר בירור מחירים מקיף וחיפוש אחר המחיר הנמוך ביותר, הגשתי לביה"ס את העלות לטיסה וקיבלתי את מלוא הסכום. לאחר מס ימים, מצאתי כרטיסי טיסה זולים עוד יותר לטיסה לארץ. שאלתי היא, האם עליי להחזיר את ההפרש לביה"ס?
תשובה: לעולם נקוט בידינו הכלל ש"אין לדיין אלא מה שעניו רואות", ולכן מכיוון שאתה עשית את כל הברורים הנדרשים במסגרת הנורמה, הרי שפעלת כהוגן ומגיעים לך החזרי הטיסה מבית הספר. הרב חננאל פאטשינו.
שאלה: קדיש לאחר קריאת התורה: מדוע בתפילת שחרית של שבת אומרים חצי קדיש אחרי קריאת התורה ואילו במנחה של תענית ציבור אומרים רק אחרי הכנסת ספר תורה להיכל?
תשובה: את הקדיש אומרים בסמוך לתפילת עמידה. אולם בשחרית ניתן להגיד קדיש גם לאחר הקריאה היות וישנו הפסק גדול בין הקדיש שאחרי הקריאה לקדיש שלפני עמידה - בקריאת ההפטרה ואמירת 'אשרי' מה שאין כן המנחה בשבת ובתעניות שאין מה שיפסיק בין הקדיש של הקריאה לקדיש של העמידה. הרב שמואל הולשטיין